চোট সারিয়ে আরও শক্তিশালী হয়ে মাঠে ফেরার প্রতিশ্রুতি দিলেন লিওনেল মেসি।
বুধবার লা লিগায় আতলেতিকো দে মাদ্রিদের বিরুদ্ধে কুঁচকিতে চোট পেয়ে তিন সপ্তাহের জন্য আবার মাঠের বাইরে ছিটকে গিয়েছেন মেসি। কিন্তু শুক্রবার ফেসবুকে ভক্তদের আশ্বাস দিয়ে মেসি লিখেছেন, ‘আমাকে এখন কয়েক দিন বিশ্রাম নিতে হবে। তারপর আরও শক্তিশালী হয়ে ফিরব। দ্রুত সুস্থ হয়ে উঠতে যাঁরা শুভেচ্ছাবার্তা পাঠিয়েছেন, তাঁদের সকলকে ধন্যবাদ’।
তবে সেখানেই থামেননি বার্সা তারকা। আগামী বুধবার চ্যাম্পিয়ন্স লিগে বরুসিয়া মনচেনগ্ল্যাডবাখের বিরুদ্ধে অ্যাওয়ে ম্যাচ খেলবে বার্সেলোনা। সেই ম্যাচে থাকবেন না লিও। বৃহস্পতিবার ক্লাবের টুইটার অ্যাকাউন্টে মেসির দ্রুত সুস্থ হয়ে ওঠার প্রার্থনা জানিয়ে মনচেনগ্ল্যাডবাখের তরফে একটি বার্তা পাঠানো হয়েছে। সেখানে বলা হয়েছে, ‘এর চেয়ে দুঃখজনক ঘটনা আর কিছু হতে পারে না। আমরা বুধবার বরুসিয়া পার্কে মেসিকে দেখতে চেয়েছিলাম। লিওনেল মেসি দ্রুত সুস্থ হয়ে ওঠো’। সেই প্রসঙ্গে অভিভূত মেসি লিখেছেন, ‘পাশে থাকার জন্য বরুসিয়া মনচেনগ্ল্যাডবাখ দলকে ধন্যবাদ। এই সৌজন্যে আমি মুগ্ধ’।
চোট সারিয়ে দ্রুত মাঠে ফেরার বিষয়ে মেসি আত্মবিশ্বাসী। কিন্তু তাঁর দেশ আর্জেন্তিনা নতুন এই চোটের ঘটনায় রীতিমতো বিরক্ত। জাতীয় দলের নতুন কোচ এদুয়ার্দো বাউজা তাঁর দলের সেরা অস্ত্রের চোটের জন্য দায়ী করেছেন বার্সেলোনাকেই। তিনি বলেছেন, ‘‘মেসির মতো ফুটবলারকে রক্ষা করার কোনও ইচ্ছাই নেই বার্সেলোনার। সেই কারণে সমস্ত ম্যাচেই ওকে ব্যবহার করা হয়।’’ সেখানেই না থেমে ক্ষুব্ধ বাউজা আরও বলেছেন, ‘‘জাতীয় দলের হয়ে খেলতে এলেই বার্সেলোনা থেকে এই বার্তা চলে আসে যে, আমরা যেন মেসিকে সঠিকভাবে রক্ষা করি। অথচ মেসি সম্পর্কে ওদের হাবেভাবে ঠিক উল্টো প্রবণতাই দেখতে পাওয়া যায়! আমি বুঝতে পারি না, কেন সমস্ত ম্যাচেই মেসিকে দরকার পড়ে?’’
আগামী মাসে পেরু এবং উরুগুয়ের বিরুদ্ধে বিশ্বকাপ যোগ্যতা পর্বের ম্যাচ খেলবে আর্জেন্তিনা। বাউজা বলেছেন, ‘‘মেসির এখন যা অবস্থা তাতে ওকে আগামী দু’মাস জাতীয় দলের হয়ে পাব বলে মনে হয় না। ফলে আমাকে অন্য উপায় খুঁজে বার করতে হবে।’’